SKRIFTLIG FORESPØRGSEL P-4071/00

af María Sornosa Martínez (PSE) til Kommissionen

(20. december 2000)

Om: Kommissionens intervention i forbindelse med omledning af vand fra Júcar til Vinalopó (Spanien)

I slutningen af oktober 2000 var Kommissionen i færd med at undersøge indvirkningen på miljøet af vandomledningsprojektet i forbindelse med floderne Júcar og Vinalopó efter at have modtaget en klage, samt en række forespørgsler fra ovennævnte medlem. I forbindelse hermed havde Kommissionen anmodet de spanske myndigheder om at kommentere projektet og anvendelsen af direktivet om fugle.

For nylig godkendte det spanske miljøministerium imidlertid påbegyndelsen af arbejdet i forbindelse med ovennævnte projekt.

Kan Kommissionen give oplysning om resultaterne af undersøgelserne vedrørende indvirkningen på miljøet af vandomledningsprojektet Júcar-Vinalopó?

Har Kommissionen kendskab til de spanske myndigheders godkendelse af det pågældende arbejde?

Svar afgivet på Kommissionens vegne af Margot Wallström

(12. februar 2001)

Som det ærede medlem allerede har fået at vide som svar på sine skriftlige forespørgsler E-0819/00(1) og E-2655/00(2), har Kommissionen fået indbragt en klage vedrørende projektet for omledning af vand fra Júcar til Vinalopó indeholdende en påstand om en eventuel manglende håndhævelse af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3), som ændret ved Rådets direktiv 97/11/EF af 3. marts 1997(4), og Rådets direktiv 79/409/EØF af 2. april 1979 om beskyttelse af vilde fugle(5), samt endelig Rådets direktiv 92/43/EØF af 21. maj 1992 om bevaring af naturtyper samt vilde dyr og planter(6).

Inden for rammerne af behandlingen af denne sag har Kommissionen rettet henvendelse til de spanske myndigheder med anmodning om kommentarer, for så vidt angår det nævnte projekt samt anvendelsen i praksis af de pågældende fællesskabsdirektiver.

De spanske myndigheders svar er lige indløbet og analyseres for øjeblikket af Kommissionen.

De spanske myndigheder har underrettet Kommissionen om, at det pågældende projekt nu er ved at blive underkastet en miljøvurdering i medfør af Rådets direktiv 85/337/EØF. Dette projekt er indgået som led i vandforvaltningsplanen for Júcar-bækkenet. Disse myndigheder har desuden nærmere præciseret, at vurderingen af miljøvirkningerne allerede er afsluttet og at offentligheden allerede er blevet taget med på råd. Det bør herunder bemærkes, at de spanske myndigheder meddeler, at man indtil nu endnu ikke har endeligt vedtaget redegørelsen vedrørende dette projekts eventuelle indvirkning på miljøet.

De spanske myndigheder har ligeledes nærmere præciseret, at det endelige anlægsprojekt først vil blive godkendt, efter at redegørelsen om indvirkning på miljøet er blevet godkendt af det spanske miljøministerium. De spanske myndigheder oplyser, at man i forbindelse med det grundlæggende projekt, der allerede er bortliciteret under alle omstændigheder skal tage fornødent hensyn til resultaterne af den igangværende miljøvurdering.

(1) EFT C 53 E af 20.2.2001, s. 29.

(2) EFT C 136 E af 8.5.2001, s. 66.

(3) EFT L 175 af 5.7.1985.

(4) EFT L 73 af 14.3.1997.

(5) EFT L 103 af 25.4.1979.

(6) EFT L 206 af 22.7.1992.